Fyn: En 29-årig mand har mistet sit kørekort i seks måneder og er blevet idømt en betinget straf på 40 dages fængsel på grund af sin kørsel på den Fynske Motorvej. Det oplyser anklagemyndigheden ved Fyns Politi.

Manden, som fredag var i Retten i Odense, blev 17. april 2018 standset af politiet på motorvejen, efter han blandt andet havde overtrådt fartgrænsen og havde påkørt en civil patruljevogn.

- To betjente fra Esbjerg havde været i Odense for at aflevere en arrestant, og da de var på vej ud af byen, kørte en bil helt op bag dem, og føreren opførte sig mærkeligt. Da de kom hen til et kryds, hvor de skulle ligeud, drejede han til højre for fuld skrue, og så kørte de efter ham. De var godt nok på udebane, men de var jo også politifolk, fortæller anklager i sagen Flemming Høj Larsen.

- De syntes, han slingrede noget på vej ud af byen, og da han kom ud på motorvejen, kørte han af sted med fuld hammer. De prøvede at komme op på siden af ham og få ham vinket ind til siden. Han bremsede, og betjentene trak ind i højre vognbane for at få hastigheden sænket.

- Men så trak han ud og kørte op på siden af dem og påkørte politibilen på siden. Der var ikke nogen, der kom noget til, men han blev dømt for forsætlig fareforvoldelse, siger anklageren.